Document ID: 32012D0506

DECIZIA DE PUNERE ÎN APLICARE A COMISIEI
din 8 august 2012
de modificare a Deciziei 2002/253/CE de stabilire a definițiilor de caz pentru raportarea bolilor transmisibile rețelei comunitare în conformitate cu Decizia nr. 2119/98/CE a Parlamentului European și a Consiliului
[notificată cu numărul C(2012) 5538]
(Text cu relevanță pentru SEE)
(2012/506/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia nr. 2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control al bolilor transmisibile în Comunitate (1), în special articolul 3 litera (c),
întrucât:
(1)
În conformitate cu articolul 2 din Decizia 2002/253/CE a Comisiei (2), definițiile de caz menționate în anexa la decizia respectivă ar trebui să fie actualizate în funcție de necesități, pe baza celor mai recente date științifice.
(2)
În conformitate cu articolul 9 din Regulamentul (CE) nr. 851/2004 al Parlamentului European și al Consiliului din 21 aprilie 2004 de creare a unui Centru European de prevenire și control al bolilor (3) (ECDC), ECDC a furnizat, la cererea Comisiei, un aviz științific referitor la definițiile de caz, care să ajute Comisia și statele membre în procesul de elaborare a unor strategii de intervenție în domeniile supravegherii epidemiologice și combaterii bolilor transmisibile.
(3)
Definițiile de caz cuprinse deja în anexa la Decizia 2002/253/CE pentru HIV/SIDA, difterie, infecție cu Haemophilus influenzae (boala invazivă), hepatită B și C, infecție meningococică, oreion, legioneloză, rubeolă congenitală, infecție cu Escherichia coli producătoare de toxină Shiga/verocitotoxină (STEC/VTEC), salmoneloză și leptospiroză ar trebui să fie actualizate ținând cont de respectivul aviz științific furnizat de ECDC.
(4)
O definiție de caz generică a rezistenței la antimicrobiene, o definiție generică a infecțiilor nozocomiale, o serie de definiții de caz specifice infecțiilor nozocomiale și o definiție de caz a encefalitei transmisă de căpușe ar trebui să fie, de asemenea, adăugate în anexa la Decizia 2002/253/CE, pe baza respectivului aviz științific furnizat de ECDC.
(5)
În scopul asigurării clarității, este adecvat să fie restructurată anexa la Decizia 2002/253/CE, pentru a se asigura că definițiile de caz pentru boli transmisibile se află într-o listă separată de cele pentru problemele speciale de sănătate și că, în fiecare listă, definițiile de caz apar în ordine numerică.
(6)
Măsurile prevăzute în prezenta decizie sunt conforme cu avizul comitetului instituit prin Decizia nr. 2119/98/CE,
ADOPTĂ PREZENTA DECIZIE:
Articolul 1
Anexa la Decizia 2002/253/CE se înlocuiește cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 8 august 2012.

Labels: 12
0